ועדת המשנה מעקב ביצוע המלצות הביניים של ועדת החקירה הממלכתית בנושא: טיפולן של הרשויות המוסמכות במפוני גוש קטיף וצפון השומרון, כנסת 18, פרוטוקול מספר 3, 2009-12-29 13:00

זבולון אורלב: צהריים טובים.

זבולון אורלב: אני מתכבד לפתוח את ישיבת ועדת המשנה של הוועדה לענייני ביקורת המדינה למעקב אחר ענייני גוש קטיף.

זבולון אורלב: אנחנו היום בישיבה קצרה של שעה, אפילו פחות.

זבולון אורלב: הנושא היום הוא אתר הקרוונים בניצן.

זבולון אורלב: מי מעלה את הנושא?

בנצי ליברמן: אני מבין שהסוגיה הזאת עלתה על ידי ראש המועצה של חוף אשקלון והוא אמור להיות פה.

חנה פריידין: הוא ביקש את הישיבה.

זבולון אורלב: הוא ביקש את הישיבה?

זבולון אורלב: אין מי שיעלה את הנושא.

זבולון אורלב: מר ליברמן, אתם לא יודעים מה הבעיה?

בנצי ליברמן: כשהבעיה תוצג, אתה תבין.

בנצי ליברמן: לא על ידי.

בנצי ליברמן: לדעתי הוא צריך להעלות את הבעיה, אבל אני אגיד כמה מלים.

זבולון אורלב: רשות הדיבור למר בנצי ליברמן, המנהל הכללי של מנהלת תנופה.

בנצי ליברמן: אני אומר שחוף אשקלון באמת קיבלו על עצמם מעמסה נכבדה מאוד בכל מה שקשור לשיקומם של---

זבולון אורלב: מר ליברמן, קודם כל חשוב, הנושא של אתר הקרוונים "ניצן" עומד על סדר היום לפי בקשת המועצה האזורית חוף אשקלון.

זבולון אורלב: ראש המועצה האזורית טרם הגיע, אבל החלטנו לחוס על זמנם של משתתפי הישיבה ולפתוח את הישיבה.

זבולון אורלב: בבקשה, מר ליברמן.

בנצי ליברמן: אני לא רוצה לייצג אותו כמובן ואני רק אציג את המצב, כפי שאני מבין, באתר הקרווילות בניצן.

בנצי ליברמן: כמו שאמרנו, חוף אשקלון קיבלה על עצמה מטלה נכבדה מאוד בכל מה שקשור לשיקומם של החבר'ה מגוש קטיף.

בנצי ליברמן: מדובר באתר הקרווילות הגדול ביותר, בערך כ-500 במספר.

בנצי ליברמן: מדובר על אתר קרווילות שבגדול אמור להתפצל במתחם הקבע שלו לשני אזורים מרכזיים, האחד הרחבה של היישוב ניצן שמיועד בעיקר לבני נווה דקלים, והשני, הבננה, זה כשישה מושבים חקלאיים המכונה ניצנים, שזה בערך ארבעה קילומטר צפונית לאשקלון.

בנצי ליברמן: כמובן שאתר הקרווילות הזה, כפי שהוא היום, בהחלט דורש התייחסות מאוד מיוחדת ומעמסה כספית חברתית, קהילתית, וניהול פרויקט שהוא בהחלט פרויקט שראוי להתייחסות של משאבי מדינה על מנת שהדבר הזה ייעשה כמו שצריך.

בנצי ליברמן: כפי שאני מכיר את אתר הקרווילות הזה, לא רק מתקופתי כראש מנהלת תנופה, גם לפני כן, בסך הכל אני חושב שהמתחם הזה, כפי שהוא בנוי, הוא בסך הכל בסדר.

בנצי ליברמן: כמובן זה מחנה מעבר זמני על כל משמעויותיו הלא פשוטות, המורכבות והלא טובות.

בנצי ליברמן: אני חושב שהמשאבים שמדינת ישראל משקיעה בתחומים המוניציפליים בהחלט עונים על הצרכים, על אף ששם ההתייחסות היא התייחסות מיוחדת, כפי שהיא מצטיירת על ידי מר דניאל שטרול, שהוא למעשה מנהל את הפרויקט אל מול הרשויות המוניציפליות והחברתיות במהלך השנים האחרונות.

בנצי ליברמן: למעשה מדינת ישראל בהחלט משקיעה במועצה אזורית חוף אשקלון כספים נכבדים ואם אני לא טועה, בשנת 2009 המדינה השקיעה בכל התחומים, גם מוניציפלי, גם חברתי וגם רווחתי וניהול קהילתי, בהיקף כספי של למעלה מ-10 מיליון שקל שזה בהחלט סכום נכבד.

בנצי ליברמן: בנוסף לכך אני שמעתי לא מכבר, בימים האחרונים, שהמועצה האזורית גם קיבלה הקצאת שר מיוחדת של מיליון וחצי שקלים נוספים.

בנצי ליברמן: נראה לי ששאר הדברים קשורים יותר לבעיות שהוא יעלה אותן.

זבולון אורלב: אני אקרא חלק ממכתבו.

זבולון אורלב: אני מדלג על כל ההקדמות: 'על מנת לתפעל אתר זה, מועצה אזורית חוף אשקלון אמורה לקבל מימון ממשלתי הנקרא תקציב מוניציפלי למפוני גוש קטיף בתחומי המועצה.

זבולון אורלב: תקציב זה נמצא בקיצוץ אגרסיבי', כלשונו, 'בשנת 2007, ללא קשר או תלות למציאות הקיומית הקשה באתר זה.

זבולון אורלב: הממשלה פינתה בצווי חירום, אולם מטפלת במגורשים בצווי ביורוקרטיה.

זבולון אורלב: חשוב לציין כי עלות ההוצאות של המועצה בהחזקת האתר נשארה קבועה משנת 2006, מה שגורר גירעונות רבים בגין זה'.

זבולון אורלב: כלומר הוא טוען שעלות ההוצאות היא קבועה, הקיצוץ, מצד שני, מקוצץ.

זבולון אורלב: 'עלות ההחזקה צפויה לעלות בשנת 2010 מאחר ואתר זה תוכנן לשנתיים.

זבולון אורלב: בינתיים עברו ארבע שנים ומערכות האתר קורסות'.

זבולון אורלב: צריך לשקם מערכות שונות והשיקום הזה הוא לא רק תקציב החזקה אלא גם תקציב שיקום.

זבולון אורלב: 'למרות כל האמור לעיל, נתבשרנו', הוא כותב לי ב-17 לנובמבר, לא לפני הרבה זמן, 'על ידי נציגי הממשלה כי סך התקציב המוניציפלי לשנת 2010 יעמוד על 0 שקלים חדשים.

זבולון אורלב: אינני יודע מי הפקיד באוצר שהעז לחתום על החלטה זו, אך אין בכוונתי לנהל בעיה לאומית מספר אחת של מדינת ישראל כעני בפתח ולעמוד על דלתות הפקידים בממשלה.

זבולון אורלב: אני מתריע פעם אחר פעם על עוולות אלה ועל חסרים נוספים בלתי נתפסים.

זבולון אורלב: אין זו בעייתה של המועצה האזורית חוף אשקלון בלבד, אלא בעייתה של מדינת ישראל.

זבולון אורלב: אני קורא לממשלת ישראל לקחת אחריות ולתחזק את האתר עד לפינוי אחרון הקרוונים.

זבולון אורלב: שלכם בנאמנות רבה, יאיר פרג'ון, ראש המועצה'.

בנצי ליברמן: אני רואה שנמצאת פה עוזרת ראש המועצה של חוף אשקלון.

זבולון אורלב: הדברים מדברים בעד עצמם.

זבולון אורלב: אני שואל כרגע את הממשלה מה תקציב ההחזקה, תקציב מוניציפלי למפוני גוש קטיף למועצה אזורית חוף אשקלון בשנת 2007, 2008, 2009 ו-2010.

זבולון אורלב: אם יש את הנתון הזה.

בנצי ליברמן: כן, בשנת 2008 הנתון היה 3.5 מיליון שקלים, רק מוניציפלי.

זבולון אורלב: בוא נדבר קודם כל על תקציב מוניציפלי, זה התקציב של החזקת האתר.

זבולון אורלב: הוא מדבר על החזקת האתר.

יאיר פינס: זה לא להחזקת האתר.

זבולון אורלב: בהבנת הנקרא שלי הוא מדבר על התקציב המוניציפלי, כך הוא כותב.

בנצי ליברמן: בשנת 2007 זה בסביבות 4.5.

בנצי ליברמן: 2008 - 3.5.

בנצי ליברמן: 2009 - 2.6.

בנצי ליברמן: לגבי תקציב 2010, צריך לזכור שעד לפני מספר חודשים מעטים היתה החלטה של ממשלת ישראל לסגור את מנהלת תנופה.

זבולון אורלב: אני קודם כל שואל שאלה עובדתית.

בנצי ליברמן: עוד אין.

בנצי ליברמן: אני אסביר.

זבולון אורלב: קודם כל הנתון שכרגע כתוב 0, הוא נתון נכון?

בנצי ליברמן: לא, הוא לא נכון.

בנצי ליברמן: הנתון הזה לא נכון.

בנצי ליברמן: המספר המדויק כרגע לא ידוע, הוא נמצא במסגרת משא ומתן בין מנהלת תנופה לבין האוצר שיסתיים בימים הקרובים.

בנצי ליברמן: באופן אישי, ראש המועצה היה אצלי לפני מספר ימים---

זבולון אורלב: מר ליברמן, אני עוד לא שם.

זבולון אורלב: עבר תקציב 2009 ו-2010.

זבולון אורלב: התקציב של 2.6 מיליון שקלים רשום באיזה שהוא מקום בתקציב שעבר?

זבולון אורלב: הוא תקנה מיוחדת?

זבולון אורלב: מה הוא?

זבולון אורלב: הוא בתקציב רזרבות?

זבולון אורלב: מישהו יודע?

יאיר פינס: יש החלטת ממשלה---

זבולון אורלב: אני לא שאלתי את זה.

זבולון אורלב: למה אתם לא יכולים לענות?

זבולון אורלב: אני בור ועם הארץ, שואל שאלות פשוטות, תענו לי, אני לא כזה מסובך.

יאיר פינס: דווקא בגלל זה אני מנסה להסביר.

זבולון אורלב: לא, תענה לי.

זבולון אורלב: אני עובד מדינה קצת יותר שנים ממך וקצת מבין איפה הדברים רשומים.

זבולון אורלב: איפה רשום הסכום של 2.6 מיליון?

זבולון אורלב: איפה זה רשום?

יאיר פינס: בתקציב מנהלת תנופה יש תקנה שנקראת השתתפות במשרד הפנים, ושם מתוקצב 6 מיליון שקלים שמיועדים להקצות לרשויות שקלטו מפונים.

זבולון אורלב: יפה מאוד.

זבולון אורלב: בתקציב 2010, באותה תקנה, יש את אותם 2.6 מיליון?

יאיר פינס: לא.

זבולון אורלב: זה הכל.

זבולון אורלב: התמונה העובדתית ברורה.

זבולון אורלב: עכשיו נשמע את ההסברים.

זבולון אורלב: כלומר מה שהוא כותב שב-2010 כרגע יש 0 בתקציב, אתה אומר שזה נכון.

זבולון אורלב: הם נמצאים במקום אחר?

יאיר פינס: לא, מה שהוא אומר שהתקבלה החלטה שזה יהיה 0.

יאיר פינס: זה מה שכתוב במכתב.

זבולון אורלב: לא, הוא כותב נתבשרנו על ידי נציגי הממשלה כי סך התקציב המוניציפלי לשנת 2010 יעמוד על סך 0.

זבולון אורלב: כרגע עומד.

זבולון אורלב: הוא טעה.

זבולון אורלב: האם ה-2.6 מיליון האלה רשומים במקום אחר לשנת 2010?

יאיר פינס: לא.

זבולון אורלב: עכשיו רשות הדיבור לך.

בנצי ליברמן: היות ואנחנו חושבים שהתקציב המוניציפלי והתקציבים האחרים, החברתיים, הם תקציבים חשובים לצורך שיקומם האמיתי של המפונים, למעשה היתה החלטה עקרונית של המנהל הכללי של משרד ראש הממשלה, בגדול, שתקציבי 2009 ו-2010 יהיו תקציבים דומים.

בנצי ליברמן: זאת אומרת, הממשלה הזאת היתה צריכה לחדש את מנהלת תנופה, היתה צריכה להזרים דם חדש בתוך המערכות הללו ובגדול הנחיית משרד ראש הממשלה היא שהתקציבים בסך הכל יהיו אותם תקציבים.

בנצי ליברמן: אנחנו נמצאים בשלבים האחרונים של סיום המשא ומתן עם האוצר לגבי הדיוק של הדברים עצמם.

בנצי ליברמן: יש בינינו מחלוקת שאני מקווה שהיא תיפתר, היא בסך הכל עומדת בגדר הסבירות, ואני מקווה שבימים הקרובים היא תיפתר.

בנצי ליברמן: בכל מקרה אני ישבתי לפני מספר ימים עם ראש המועצה, הודעתי לו שהוא יקבל תקציב מוניציפלי בשנת 2010, ביקשתי מהסגנית של מנהלת תנופה, גב' ליאורה אושינסקי שעובדת רק 20 שנה במערכות מוניציפליות גדולות, שתשב יחד עם המועצה ותנסה לבחון את הצרכים שבסך הכל ראוי ונכון שיהיה, וכמו שאמרתי, המתחם הזה זה מתחם שזקוק להתייחסות מיוחדת, ואני מניח שבסך הכל הבעיות המיוחדות שתהיינה לראש המועצה האזורית חוף אשקלון, במסגרת המתחם הזה, תבואנה על פתרונן.

בנצי ליברמן: זאת אומרת, הסכום המדויק, כמו שאמרתי, נמצא בסיום הליך של משא ומתן.

בנצי ליברמן: גם העבודה שלנו כיחידת מטה מול מועצה אזורית חוף אשקלון, אני מקווה מאוד שבזמן הקרוב תבוא לידי---

זבולון אורלב: איפה זה עומד מול האוצר?

זבולון אורלב: כי האוצר אומר כרגע שהמסלול נמצא במקום אחר.

בנצי ליברמן: אז בוא נשמע את האוצר.

יאיר פינס: בדיוק כמו שמר בנצי ליברמן אמר, אנחנו בתהליך של משא ומתן וסביר שזה ייסגר בימים הקרובים.

בנצי ליברמן: בסך הכל הסכומים שאמרנו אותם---

זבולון אורלב: מדובר על 2.6 מיליון?

בנצי ליברמן: לא, הוויכוח שלנו עם האוצר הוא הרבה יותר רחב.

בנצי ליברמן: הוא תקציב מוניציפלי על כל התקציב והתקציב החברתי על כל התקציב, שמבחינתי, גם התקציב החברתי, באותה מידה צריך לומר---

זבולון אורלב: אתה יודע למה אני מחייך?

זבולון אורלב: מר ליברמן, תשמע, אתה יודע למה חייכתי כששמעתי שרוצים לעשות הכל ביחד?

זבולון אורלב: פעם במשרד החינוך, אתה גם אמור לדעת, היה כתוב כמה שעות צריך ללמוד מתמטיקה בכיתה ד' וכמה ב-ה', ובכל מקצוע היה סימון צבוע כמה שעות צריכים ללמוד.

זבולון אורלב: כשהתחילו הקיצוצים זה לא הסתדר, כל מקצוע, עם סך הכל שהאוצר נותן.

זבולון אורלב: לא הסתדר, מה עשו?

זבולון אורלב: 'אנחנו לא אומרים למנהלים כמה שעות מתמטיקה וכמה שעות היסטוריה.

זבולון אורלב: עד עכשיו היו לכם 40 שעות?

זבולון אורלב: עכשיו תסתדרו עם 35 שעות, תחליטו אתם מה ללמוד פחות'.

בנצי ליברמן: לא, יהיו לכם 40 שעות, רק מחיר שעה פחות.

זבולון אורלב: זה מוכר, המטרים המרובעים של שבוע שעבר.

זבולון אורלב: נכון.

זבולון אורלב: העניין הוא כזה, הוא מדבר כרגע מנקודת מבט של ראש מועצה אזורית שצריך לתחזק את האתר.

זבולון אורלב: הוא לא דיבר איתי לא על חינוך, הוא לא פנה אלינו על רווחה, הוא לא פנה אלינו על דברים אחרים.

זבולון אורלב: הוא אומר, 'שמע, אין לי בעיות עם חינוך, אין לי בעיות עם רווחה', זה מה שהוא כותב, 'שם כנראה יש עוד שחקנים בשטח שדואגים לתקציב, אני מפחד שתתנו לכולם ובסוף תגידו לי, יש לך חבילה, תסתדר עם החבילה הזאת.

זבולון אורלב: אני לא רוצה להסתדר עם החבילה.

זבולון אורלב: תצבעו לי, תגידו לי מה התקציב שלי להחזקת האתר.

זבולון אורלב: אני צריך להחזיק שם מים, ביוב, מדרכות, תאורה, ניקיון, פינוי זבל וכל הדברים האחרים'.

אורי אריאל: שאלה אינפורמטיבית.

אורי אריאל: נדמה לי שבזמנו היה בג"צ לגבי האתר הזה והמדינה התחייבה תוך כמה שנים, נדמה לי ארבע שנים, להחזיר את האתר לקדמותו, זאת אומרת המצב כפי שהוא היה.

אורי אריאל: ארבע שנים כידוע עברו, איך המועצה בכלל, או מנהלת תנופה, או מישהו יכול לטפל באתר כזה שהוא בהחלטה מנוגדת לבג"צ?

בנצי ליברמן: אני לא מכיר את הבג"צ, אני לא מכיר את ההחלטה.

בנצי ליברמן: יש תושבים, או אזרחי מדינת ישראל שנמצאים במקום, ויש נגיד התחייבות חוזית של מדינת ישראל לפרק את האתר, אז מה זה קשור ליכולת שלי לתת כספים כדי שהאנשים האלה יחיו?

בנצי ליברמן: אלה שתי שאלות נפרדות שלדעתי מקבילות ולא קשורות.

בנצי ליברמן: זה שיש הסכמה חוזית של המדינה לפרק את האתר, לא גורמת למניעה מבחינת המדינה לעזור לתושבים שנמצאים שם.

בנצי ליברמן: זה בצד המאוד פורמלי, בלי שאני רואה.

זבולון אורלב: היא לא תורמת גם לעזור דרך המועצה האזורית?

בנצי ליברמן: אני רוצה לומר משהו לעניין הזה.

בנצי ליברמן: כדי שמנהלת תנופה תוכל לעמוד באופן רציני מול האוצר, דורש האוצר, ובצדק, 'אני מבקש שתהיה בקרה שהכספים שאנחנו נותנים באמת הולכים לצרכים האמיתיים ולא מעבר לכך'.

בנצי ליברמן: כך גם יש לי יותר יכולת לדרוש כספים.

בנצי ליברמן: למשל אני דורש מהאוצר שבשנת 2010 בקטעים החברתיים יהיה יותר כסף משנת 2009.

בנצי ליברמן: זאת הדרישה הרשמית שלי.

בנצי ליברמן: אנחנו גם בוחנים, אני אומר את זה בעדינות רבה, וביקשנו באותה ישיבה שהיתה לי עם ראש המועצה, להגיש תקציב מוניציפלי לאתר.

בנצי ליברמן: אני יודע לבחון את זה, אני יודע להסתכל על מספרים.

זבולון אורלב: לפי זיכרוני היית פעם ראש מועצה אזורית.

בנצי ליברמן: ולכן באמת כדי שאני אעמוד גם מול האוצר ואני אדרוש עוד תקציב, או אני אגיד לו 'מגיע לך פחות תקציב', שנדע על מה מדובר.

בנצי ליברמן: אני מבטיחך נאמנה---

זבולון אורלב: מר ליברמן, שנת התקציב 2010 מתחילה ביום שישי.

זבולון אורלב: איך צריכה לפעול המועצה האזורית באופן מתוקן מ-1 בינואר?

זבולון אורלב: מה היא צריכה לעשות?

זבולון אורלב: היא צריכה להגיד 'עוד לא אישרו לי תקציב, אני לא מחזיק את האתר'?

זבולון אורלב: אני שואל מה ההנחיה למועצה האזורית.

אורי אריאל: באמת מה היא צריכה לעשות?

אורי אריאל: סלח לי, שאני מתערב, אם אני הייתי ראש מועצה ב-1 לינואר, לא היו שום שירותים מכל סוג שהוא---

זבולון אורלב: עוצר את הזבל, עוצר את המים, עוצר את הגבייה, עוצר ניקיון מדרכות?

אורי אריאל: שום דבר.

אורי אריאל: למדינה היתה מספיק זמן להתארגן, ב-1 לינואר 2009 כולם ידעו שבעבור 365 יום יגיע ה-1 לינואר 2010.

בנצי ליברמן: מה אני יכול לעשות שגם משרד החינוך לדעתי רק בספטמבר יודע שמתחילה השנה?

בנצי ליברמן: זאת אומרת אפשר לחשוב שמדינת ישראל מתחילה רק מהתאריך הזה.

יאיר פינס: צריך לקחת את הדברים בפרופורציה.

יאיר פינס: בניצן יש 480 משפחות שמשלמות ארנונה ומדובר פה על שירותים היקפיים של האתר הזה, שזה פינוי אשפה וכל שאר השירותים.

יאיר פינס: בכל מקרה, יהיה סיוע מוניציפלי בשנת 2010.

יאיר פינס: גם בשנת 2009, בתחילת השנה, לא היה ברור מה יהיה היקף הסיוע.

יאיר פינס: לדעתי גם ב-2007 ו-2006.

יאיר פינס: זה אותו דבר.

יאיר פינס: וכמו שהתנהלו אז, זה יכול להימשך גם עכשיו.

זבולון אורלב: למה שלא תינתן לו מקדמה לשלושה חודשים, עד שתסיימו את כל הדיונים.

זבולון אורלב: ייצא מכתב של מי שמוסמך.

זבולון אורלב: אני לא מציע לראש מועצה שמחר צריך לעמוד לפני מבקר המדינה ולפני כל מיני ביקורות אחרות, להוציא אגורה שהוא לא מוסמך להוציא אותה.

זבולון אורלב: יש שתי אפשרויות, שהוא יגיד 'שילמתם ארנונה, הארנונה שלכם מספיקה להוציא את הזבל פעם בחודש, לכן אני אוציא פעם בחודש'.

זבולון אורלב: זו אפשרות אחת.

זבולון אורלב: אגב, כך הייתי נוהג, הייתי משתמש בעצה שלו.

זבולון אורלב: אנחנו מדינה מסודרת, אני לא מציע לאף אחד להוציא כספים שהוא לא מוסמך להוציא אותם.

זבולון אורלב: אתה אומר שאתם זקוקים לעוד זמן?

זבולון אורלב: חודש?

זבולון אורלב: תוציאו מכתב מסודר, נדמה לי שהממונה על המחוז מוסמך, שיוציא הממונה על המחוז, 'לא סיימנו את הדיונים, אנחנו מקציבים לך לשלושה חודשים את הסכום הזה והזה'.

זבולון אורלב: תעשו 2.6 מיליון לחלק ל-12 כפול 3, תגידו 'סכום זה בתור מקדמה.

זבולון אורלב: סכום זה לא מעיד כלל מה יהיה התקציב בשנת 2010', ובינתיים הוא יכול לפעול שלושה חודשים.

זבולון אורלב: תסיימו את כל הדיונים, אנחנו לא יכולים להחליף אתכם, לכם יש את הסמכויות להחליט, אנחנו יכולים רק לפקח עליכם, להעיר לכם, אני לא יודע מה אנחנו יכולים לעשות.

זבולון אורלב: למה להיכנס לכל התסבוכת הזאת?

זבולון אורלב: זו ישיבה מיותרת לחלוטין.

יאיר פינס: מכיוון שהמנגנון הזה קיים גם ככה, כי הרי כל מועצה לא מקבלת תמיכה עבור המפונים שהיא קלטה לפני שהיא שולחת מכתב חתום על ידי הגזבר שהיא גובה לפחות 85% ארנונה.

יאיר פינס: תמיד בתחילת השנה כל המועצות מקבלות מקדמה על דעת זה שבסופו של דבר הם יצליחו להגיע לאחוזי גבייה של 85%.

יאיר פינס: גם כאן אני מניח שהעניין ייסגר, אם לא היום, מחר, ואם לא מחר, מקסימום באמצע שבוע הבא, וזה יקרה.

יאיר פינס: בין אם מתקיימת הישיבה ובין אם לא.

זבולון אורלב: כלומר אתה מעריך שבתוך שלושה ימים, חמישה ימים...

זבולון אורלב: אנחנו תמיד ליברלים, זה חלק ממורשת המר אצלי, שכל תאריך בסוף מגיע, אני אף פעם לא רב על...

זבולון אורלב: אתה אומר שלושה ימים, אני אומר שבוע ימים.

זבולון אורלב: תוך שבוע ימים יודיעו למועצה האזורית על גובה המקדמה שמגיעה, או על גובה התקציב?

זבולון אורלב: מה יודיעו?

יאיר פינס: בגלל שאנחנו לא מתערבים בשימושים של סך הסיוע המוניציפלי, אז זה תלוי במנהלת תנופה.

יאיר פינס: צריך לחדד משהו.

יאיר פינס: בכל מקרה זה לא שבעוד שלושה ימים התקנה תהיה עם כסף, בעוד שלושה ימים מר ליברמן יוכל להגיד לרשויות 'יש כסף, תגיע שנת 2010 ונתקצב את זה', תבוא כמובן החלטת ממשלה שתאשרר את זה---

זבולון אורלב: אתה אומר שבתוך שלושה ימים, לפי גרסתך, וגרסתי שבוע ימים, תהיה ודאות של מר בנצי ליברמן שהוא יוכל להפעיל את המנגנון הממשלתי כדי שהמועצה האזורית תוכל לקבל הודעה מוסמכת באשר לתקציב המוניציפלי העומד לרשותה.

יאיר פינס: זו הערכה שלי.

זבולון אורלב: ואם זה לא יקרה, מה אתה מציע לעשות?

זבולון אורלב: אני שואל אותך.

זבולון אורלב: אתה קצת יותר צעיר ממני ואני יודע שבכל זאת צריך גם לחשוב על אפשרות שזה לא יקרה, כי השר יקרא לך לדיון וההוא יילך למילואים וזה קיבל נסיעה דחופה לחוץ לארץ.

זבולון אורלב: מה אפשר לעשות, אנחנו קצת מנוסים.

זבולון אורלב: אז מה יקרה?

יאיר פינס: אפשר להפוך את זה ליותר פשוט ממה שזה.

יאיר פינס: בגלל שאנחנו אומרים שיהיה סיוע מוניציפלי בשנת 2010, ומר ליברמן, בגלל שהוא מחליט על השימושים, הוא יכול לבוא למועצה ולהגיד לה 'תקשיבו, לא ברור עוד מה הסכומים, אבל תדעו, יהיה סיוע'.

זבולון אורלב: מר ליברמן מוסמך על פי הרשאות המדינה להודיע ולהתחייב על תקציבים?

בנצי ליברמן: שימושים בתוך התקציב.

זבולון אורלב: אני שואל אותך.

זבולון אורלב: למיטב ידיעתי יש מוסמכים על פי חוק ההרשאות.

זבולון אורלב: מי מוסמך להודיע?

זבולון אורלב: אתה, מר ליברמן, אתה אמור לדעת מי מוסמך.

זבולון אורלב: נדמה לי שרק הממונה על המחוז יכול להודיע.

זבולון אורלב: מר ליברמן יכול להגיד, אבל מה שמר ליברמן אומר, אגב, לא מחייב את המדינה ולא מחייב אותו.

זבולון אורלב: זה בתור מה שנקרא ידע אישי חינם.

בנצי ליברמן: חבל שלא ידעתי על השירותים שאתם נותנים לראשי המועצות, הייתי עושה את זה לפני שש או שבע שנים.

זבולון אורלב: אני רוצה להזכיר לך שהשתמשת בשירותיי.

זבולון אורלב: לא ב-2.6 מיליון, בסכומים קצת יותר גדולים, שמשרד החינוך קשור, לא משרד הפנים.

זבולון אורלב: מר ליברמן, הוא מחזיר את הכדור אליך, מה יקרה עוד שבוע ימים?

זבולון אורלב: אני מניח שאנחנו נשיג הסכמה של ראש המועצה האזורית לא להפסיק את השירותים לשבוע ימים.

זבולון אורלב: אני מניח שנעצום עיניים על זה שהוא עובר על החוק.

בנצי ליברמן: אבל אנחנו לא חדשים במדינת ישראל.

בנצי ליברמן: התקציבים של 2008 שוחררו למועצה אזורית חוף אשקלון רק לפני שבוע.

בנצי ליברמן: לאחר שיסוכם הסכום עם האוצר לגבי השימושים, אנחנו גם נקבע את השימושים פחות או יותר לגבי מה שמגיע לחוף אשקלון, אני רוצה להגיד את הדברים פה, היות והם מקבלים פה סיוע גב רציני, שיהיה ברור.

בנצי ליברמן: אנחנו בוחנים באופן אמיתי שהתקציבים שמגיעים למועצה בסופו של דבר גם יגיעו לידם ויממשו את מה שצריך להתממש.

בנצי ליברמן: אני לא רוצה להרחיב את המשפט שאני אומר פה.

בנצי ליברמן: כלומר, יהיה תקציב, והתקציב יהיה תואם לצורך האתר והבקרה לגבי שחרור הכספים ו/או, יהיו בהתאם לבקרה הזאת.

זבולון אורלב: בסדר גמור, אתם פועלים על פי הסדר הראוי והסדר הנכון, שאם המדינה מאשרת תקציב, זכותה וחובתה של המדינה לוודא שהתקציב מתממש, מיושם, מתבצע למטרה שלשמו הוא קיים.

בנצי ליברמן: יהיה לי גם יותר קל לענות, מהר מאוד, אחרי שנסכם עם האוצר בימים הקרובים מאוד, מה התקציב המוניציפלי שעומד למועצה אזורית חוף אשקלון, במידה ואני אקבל במהירות האפשרית את התקצוב המוניציפלי לאתר ואני אוכל לשזוף את עיניי ולראות שאכן זה עומד בסבירות הראויה.

בנצי ליברמן: אני מקבל תקציב מוניציפלי מהאוצר, השימושים והחלוקה בתוך התקציבים, מה הולך לחוף אשקלון ומה הולך ללכיש ומה הולך לנחל שורק, הוא בהתאם לשימושים ולצרכים המקומיים ובאמת, כמו שאמרתי ואני אומר, חוף אשקלון הוא ייחודי, הוא אחר מכולם.

בנצי ליברמן: אף על פי כן, כדי שאני אוכל באמת לעשות את החלוקה באופן אמיתי ונכון, ביקשתי מהמועצה שתשלח אליי כפי שהם רואים את התמונה בצורך---

זבולון אורלב: לא קיבלת?

בנצי ליברמן: לא קיבלתי.

זבולון אורלב: מתי ביקשת מהם?

בנצי ליברמן: בשבוע שעבר.

אילנית ואהל: מותר?

זבולון אורלב: ודאי.

זבולון אורלב: הואיל ואמרו לי ב-13:10 שראש המועצה מגיע עוד עשר דקות, וחלפו כבר 25 דקות.

זבולון אורלב: ..

אילנית ואהל: אני עוזרת ראש המועצה, שהרגע נכנס.

זבולון אורלב: אנחנו נציין שהשעה 13:35 והגיע ראש המועצה האזורית.

זבולון אורלב: מר פרג'ון,

אילנית ואהל: מה שסוכם, יחד עם סגנית מנהלת תנופה, זה שהיא תרד לשטח.

אילנית ואהל: היא ירדה למחרת בבוקר, עשינו סיור באתר ניצן וסוכם בינינו שנבנה את התקציב המוניציפלי מלמטה, יחד עם נציגים מבין הקהילות, שגם עליהם סיכמנו.

אילנית ואהל: זה כרגע בידיים של שתינו, של גב' ליאורה אושינסקי ושלי.

זבולון אורלב: ומתי תסיימו?

אילנית ואהל: את רוצה להתחייב על ימים?

ליאורה אושינסקי: קודם כל אני מחכה לנייר מכם.

זבולון אורלב: היא מחכה לך ואת מחכה לו.

ליאורה אושינסקי: לא בטוח שזו הבמה לקיים שיחת טלפון.

זבולון אורלב: צריכים להסריט את הישיבה הזאת, לעשות אותה אחרי זה case study באוניברסיטאות על מינהל ציבורי.

אילנית ואהל: אם זה אצלנו, אז זה יכול להתקבל אצלכם עד יום ראשון.

יאיר פינס: הדיון פה מאפשר למועצה לקחת את המפונים כבני ערובה.

יאיר פינס: בשורה התחתונה צריך לזכור שהמפונים שגרים במועצה האזורית משלמים ארנונה, וזה שזה אתר זמני, זה לא אומר שיש הוצאות---

זבולון אורלב: יש בידכם סמכויות להדיח את ראש המועצה האזורית.

זבולון אורלב: כל ראש מועצה שמחזיק אזרחים בני ערובה, תפנו... אגב, כשהייתי שר הרווחה, עשיתי את זה.

זבולון אורלב: אני זה שגרם להדחה של ראש עיריית ערד, שלקח את הזקנים והמפגרים כבני ערובה, עד שיסתדר עם התקציב.

זבולון אורלב: הלכתי לשר הפנים, מר פורז, ודרשתי להדיח אותו והוא הודח.

זבולון אורלב: אני לא מציע להדיח אותו, אני לא מדבר עליו אישית.

זבולון אורלב: יש לכם סמכויות.

זבולון אורלב: תהיו מודעים לסמכויות שלכם.

זבולון אורלב: אתם לא יכולים לאפשר לשום ראש מועצה לנהוג שלא כראוי ושלא בהתאם לסמכויותיו.

זבולון אורלב: אם הוא לוקח כבני ערובה, ורמזת שמישהו עלול לקחת, תדיחו אותו.

זבולון אורלב: תאמין לי, אף אחד לא יעשה את זה.

יאיר פינס: אני אומר שמי שמתגורר באתר זמני משלם ארנונה כמו שאר התושבים במועצה, ולכן צריך לתת להם שירותים.

יאיר פינס: התקציב המוניציפלי שהרשויות שקלטו מפונים מקבלות הוא אקסטרה, הוא מעבר, כי הממשלה הבינה שייתכן מאוד שבגלל שמועצות ספציפיות קיבלו במכה אחת הרבה משפחות, אז צריך לסייע להם וזה העניין, אבל בשורה התחתונה כל מועצה צריכה לתת את השירותים לכל אתר ואתר ואי אפשר להתנות את מתן השירותים בתקציב שהוא תוספתי, שהוא אקסטרה---

זבולון אורלב: אני לא יודע מה הפרופורציות בין הארנונה שהם משלמים לבין התוספת הדרושה להפעלת האתר.

זבולון אורלב: אני מבין שאם הממשלה הקציבה במשך חמש שנים, נדמה לי, תקציב מוניציפלי, היא הכירה בכך שההוצאות של המועצה האזורית הן מעבר לתשלום הארנונה, ולכן היא נתנה תקציב.

זבולון אורלב: אי אפשר שיום אחד בהיר יגידו 'שמע, אנחנו נמצאים ב-28 בדצמבר, ב-1 בינואר מתחילה שנת תקציב, אנחנו לא יודעים מה קורה עם הדבר הזה', כי למרות שאישרו תקציב דו שנתי, 2009-2010, ב-2010 התקציב הזה לא נמצא בתקנה של---

יאיר פינס: מנהלת סלע.

זבולון אורלב: אל תזרוק את הכדור חזרה.

זבולון אורלב: הסמכויות הן בידיך.

זבולון אורלב: אני לא דואג למועצה האזורית, אגב, אני דואג לתושבים.

זבולון אורלב: אנחנו צריכים לדאוג לתושבים ואתה צריך להיות שותף לנו בזה.

זבולון אורלב: בידיך הסמכויות.

זבולון אורלב: אם מישהו נוהג שלא כראוי.

זבולון אורלב: ..

זבולון אורלב: כמו שאתה צריך לדאוג שהוא לא יוציא אגורה אחת ללא הסמכה חוקית, זו חובתך.

זבולון אורלב: אתה עובד מדינה, זו חובתה של הממשלה שהמועצה האזורית תפעל בצורה מתוקנת.

זבולון אורלב: הוא לא יכול לפעול כך, איך אתה רוצה שהוא יפעל?

זבולון אורלב: לכן אני שמח שההידברות פה מועילה לקידום העניין.

זבולון אורלב: עד עכשיו מה שאנחנו מבינים זה כך, ותתקנו אותי; שהמועצה האזורית תמציא ביום ראשון למנהלת תנופה את הצעתה לתקציב המוניציפלי, אני מדגיש, המפורט של החזקת האתר.

זבולון אורלב: מנהלת תנופה, במסגרת שבוע ימים, תסדר שני דברים, אל"ף, תסכם את הדיון שלה עם האוצר, ותסכם תוך שבוע ימים מה היא מקציבה על פי סדרי העדיפויות שלה, בין המועצות האזוריות, בתוך הסעיפים השונים, תממש את סמכותה לקבל החלטות באשר למימוש התקציב.

זבולון אורלב: המועצה האזורית תדע, תוך שבוע ימים, מה הסכום העומד לרשותה, את הכסף יקבלו עוד חזון למועד, אבל מה התקציב העומד לרשותה לפי כל סעיף, לפי המוניציפלי, ויכול להיות שגם לפי הסעיפים האחרים.

זבולון אורלב: מר ליברמן, הבנתי נכון?

בנצי ליברמן: נכון מאוד.

זבולון אורלב: אתה רוצה להוסיף עוד משהו?

בנצי ליברמן: אין מה להוסיף.

זבולון אורלב: חוץ מראש המועצה האזורית, מישהו עוד רוצה להוסיף משהו להבנה הזאת, שזו הצעת הסיכום?

בנצי ליברמן: מבחינתנו, אחרי שאנחנו מאשרים את המסגרת התקציבית, הם מקבלים 25% מקדמה שתבוצע---

זבולון אורלב: תוך כמה זמן?

יאיר פינס: לא יודע.

זבולון אורלב: מישהו מהחשב הכללי פה?

שאול דניאל: בדרך כלל בסביבות פברואר מדי שנה השכלנו להעביר את המקדמה.

זבולון אורלב: בדרך כלל עד עכשיו היה, ואתה לא רואה שום סיבה שזה לא יהיה גם השנה.

שאול דניאל: זה מאוד תלוי, היה וכל ההליכים יהיו ב---

זבולון אורלב: הכסף לא בתקנה.

זבולון אורלב: כלומר אתם תעשו את ההעברה התקציבית בוועדת הכספים, נכון?

שאול דניאל: בוועדת הכספים.

זבולון אורלב: שם אני לא צופה בעיה, שם יושב גם חבר הכנסת אורי אריאל.

אורי אריאל: עד היום לא היתה שום בעיה.

אורי אריאל: מהרגע שזה הוגש זה אושר במקום.

זבולון אורלב: אז אני אשאל אותך, אתם אחראים.

זבולון אורלב: מרגע שהתקבלה אצלכם ההחלטה, תוך כמה זמן תוגש הבקשה לוועדת הכספים, ואז אנחנו אחראים, חבר הכנסת אורי אריאל ואני.

זבולון אורלב: יותר נכון, חבר הכנסת אורי אריאל, כי הוא יושב שם.

זבולון אורלב: ימים?

יאיר פינס: אני לא יודע לענות במדויק, בגלל שאנחנו נכנסים לחודש ינואר, אז בחודש הראשון אין בוועדת כספים פניות תקציביות, אבל יש דרכים לתת ודאות ל---

אורי אריאל: זה לא השתנה בגלל התקציב הדו-שנתי?

אורי אריאל: אולי בכל זאת תיאותו השנה לעבוד גם בינואר?

זבולון אורלב: בשבוע הראשון של פברואר, יש סיכוי?

יאיר פינס: במהלך פברואר.

זבולון אורלב: אני אמרתי, חבר הכנסת אריאל, אני חסיד מורשת המר.

זבולון אורלב: אני בדרך כלל משתדל, אם אין הכרח, לא לריב על תאריכים.

זבולון אורלב: תאמינו לי, זה עובד.

זבולון אורלב: גם סוף פברואר מגיע.

זבולון אורלב: אז סיכמנו עוד דבר אחד, שאגף התקציבים יעביר במהלך פברואר בקשה לתקציב, כפי שיסוכם עם תנופה.

זבולון אורלב: חבר הכנסת אורי אריאל קיבל על עצמו שהאישור של ועדת הכספים יעבור בהליך קצר.

זבולון אורלב: בדרך כלל זה לוקח יום-יומיים.

זבולון אורלב: אני משוכנע במהלך הזה.

זבולון אורלב: אם זה בימי כנסת, זה יום יומיים בימי עבודת הכנסת.

יאיר פינס: צריכה לעבור עד אז החלטת ממשלה שמאשררת את התקציב המוניציפלי.

זבולון אורלב: למה?

יאיר פינס: כי החשב משלם מכח משהו והוא צריך איזה שהוא תוקף.

זבולון אורלב: כל העברה מהרזרבה לתקציב משרד ראש הממשלה, עוברת החלטת ממשלה?

זבולון אורלב: אני מעיד בפניך שלא.

יאיר פינס: לא, אבל כל הקצאה שהיא לא עומדת בקריטריונים רגילים, צריכה איזה שהוא תוקף.

זבולון אורלב: אני הבנתי.

זבולון אורלב: אני לא מסכים עם מה שאתה אומר, אבל אני מבין.

זבולון אורלב: לשאלתי, אחרי שאתם תאשרו את התקציב, מתי תודיעו למזכירות הממשלה, כי אתם צריכים להגיש---

מוטי אלימלך: זה לא הם, זה אנחנו מודיעים וזה מהלך טכני.

בנצי ליברמן: מבחינתנו, ברגע שהתקציב יסוכם, זה תוך שבעה ימים, אז שלושה-ארבעה ימים לאחר מכן---

זבולון אורלב: תוגש הצעת מחליטים לממשלה?

בנצי ליברמן: נכון.

זבולון אורלב: רשמנו גם זאת לפנינו, ובתום השבעה ימים, תוך שלושה-ארבעה ימים תוגש הצעת מחליטים על ידי מנהלת תנופה לממשלה, כדי לאשר את התקציב המוניציפלי.

זבולון אורלב: גם זה רשום.

זבולון אורלב: הכל רשום.

זבולון אורלב: יש למישהו עוד הערות?

משה ראובן: אני מנהל האתר ניצן מטעם המועצה האזורית חוף אשקלון.

משה ראובן: אני רוצה להעמיד נקודה נוספת שלא היתה עד לרגע זה על השולחן וזה הנושא של פינוי הקרווילות.

משה ראובן: בעקבות פינוי הקרווילות נוצרים חללים נוספים, נושא של תקצוב ותחזוקה של המקום הזה, כי הקרווילות למעשה נלקחות מכל משעול, אחת או שתיים בודדות, והשטח הזה הופך להיות משטח פרטי שהיה בתחזוקה של המתיישב עצמו, לטובת העניין הציבורי, שצריך לדעתי לתקצב אותו כדי שיהיה אפשר לתחזק אותו ולשמר אותו במצב נורמלי ולא ייהפך להיות שדה קוצים וסכנת נפשות למתיישבים שעדיין נשארים בקרווילות.

מוטי אלימלך: אני ממנהלת תנופה.

מוטי אלימלך: הסוגיה שעלתה פה לא היתה צריכה להיות על השולחן הזה עכשיו, אבל אני אעדכן---

זבולון אורלב: אין מגבלות.

זבולון אורלב: כל אזרח יבוא לכנסת, יעלה כל נושא.

זבולון אורלב: אתם לא חסינים, אתם לא קובעים אם מותר לו לעלות, מצווה שהוא יעלה כל בעיה שמעיקה עליו.

זבולון אורלב: אל תתנו לאנשים הרגשה כאילו איזה פטרונים, מותר לו להעלות/לא מותר לו להעלות.

מוטי אלימלך: לא זאת היתה הכוונה.

מוטי אלימלך: הסוגיה הזאת מטופלת.

מוטי אלימלך: התקבלה החלטה שסגן החשב הכללי, הממונה על נכסי המדינה, מקבל אחריות על כל התהליך של פינוי המבנים הזמניים שמתפנים מדייריהם.

מוטי אלימלך: בשלב הזה אנחנו מבצעים את זה כרגע באמצעות משרד השיכון, דרך חברת עמיגור.

מוטי אלימלך: התקציב לנושא הזה של החזרת המצב לקדמותו בשטח שממנו מפונים המבנים מתבצע ומתוכלל במחיר פינוי הקרווילה.

מוטי אלימלך: יש איזה שהוא רצון לעשות משהו יותר יסודי ועמוק.

מוטי אלימלך: המהלך הזה יתבצע כשמר גבי שוחט ייכנס לעבודה.

מוטי אלימלך: מר גבי שוחט הוא סגן החשב הכללי שקיבל אחריות על פינוי המבנים ואז ניכנס למהלך יותר מתוכנן ומסודר שייתן מענה מלא לבקשה של מר משה ראובן.

משה ראובן: אני מדבר על תחזוקה שוטפת מאז שמפנים את הקרווילה מהמקום.

זבולון אורלב: החזרת המצב לקדמותו.

משה ראובן: לא, מעבר לזה, התחזוקה של השטח.

מוטי אלימלך: התחזוקה של השטח היא בידי הרשות המקומית, לרסס, לנכש עשבייה והכל.

מוטי אלימלך: זה לא מנהלת תנופה ולא מר גבי שוחט.

מוטי אלימלך: אנחנו מחזירים את המצב לקדמותו, ממלאים אדמה---

זבולון אורלב: מר בנצי ליברמן, שהולך לקבוע את התקציב המוניציפלי, יודע גם את זה לקחת בחשבון?

זבולון אורלב: המועצה האזורית, שעכשיו תגיש את הבקשה למר ליברמן, תאמר לו 'שמע, יש נושא חדש שלא היה בשנים קודמות, עכשיו אנחנו צריכים לתחזק עוד שטחים, לנכש, לדאוג, לעשות שם כל מיני דברים.

זבולון אורלב: יש נושא חדש' והם יכניסו לו את זה בתקציב המוניציפלי.

זבולון אורלב: יבוא מר ליברמן, ישאל מה זה, יגידו לו 'תשמע, יש נושא חדש, מפנים קרווילות'.

בנצי ליברמן: זה שאנשים יילכו, התקציב יישאר פלוס תקציב ההדברה.

בנצי ליברמן: גם אחרי שכולם יילכו.

בנצי ליברמן: לפי הלוגיקה, לא?

מוטי אלימלך: אני חייב לציין שיש תהליך חיובי בשבועיים האחרונים בניצן, משפחות רבות החלו לעבור לבתי הקבע בניצן החדשה.

זבולון אורלב: כן, אבל לפי מה שכרגע מתברר, שלמועצה האזורית אין תקציב לבצע את מה שאתה אומר, אלא אם התבצע תהליך שכרגע סיכמנו.

מוטי אלימלך: אני מאמין שזה ייפתר.

מוטי אלימלך: לפי מה שהדגשת פה בתאריכים והמחויבות של כל מי שנמצא פה, זה יסתדר.

זבולון אורלב: תודה רבה.

בנצי ליברמן: בעיקרון תקציב ההדברה כלול ויילקח בחשבון.

זבולון אורלב: אין לי ספק.

זבולון אורלב: לא לחינם ראש מועצה אזורית חשוב, מצטיין בעבר, לקח על עצמו להיות ראש מנהלת תנופה.

זבולון אורלב: יש לזה יתרונות גדולים.

זבולון אורלב: מר יאיר פרג'ון, אנחנו צריכים לסיים בתוך שבע דקות, אז קצר את דבריך.

זבולון אורלב: אל תתחיל הכל מבראשית, ישר מ'לעיני כל ישראל'.

יאיר פרג'ון: ראשית אני שמעתי קודם ביקורת על בני ערובה, לא הבנתי למה הכוונה, רק במלה אחת, אם תוכל לחזור על דבריך.

זבולון אורלב: הוא לא יחזור.

יאיר פרג'ון: מה הכוונה לבני ערובה?

זבולון אורלב: הוא התכוון לכך שלא תאמר ביום שישי, 'הואיל ועדיין לא קיבלתי, עד ה-1 בינואר, ואני לא יודע מה התוספת שאני מקבל עבור החזקת האתר, אז מיום שישי אין פינוי זבל, אין הדברה' וכולי, ואני עניתי לו מה שעניתי לו.

זבולון אורלב: אני עניתי לו שאם ראש רשות מקומית בכל מקום בארץ עושה מעשה כזה, אז יש דרכים לטפל בו.

זבולון אורלב: קוראים לזה תרגיל צ'יץ', אגב, שתדע.

זבולון אורלב: בלקסיקון הישראלי יש תרגיל צ'יץ'.

זבולון אורלב: צ'יץ' היה ראש עיריית תל אביב, כשהיו מקצצים לו תקציב בעיריית תל אביב, עוד כשהיא היתה מקבלת מענקי איזון, היה קודם כל מפסיק את הארוחות החמות לזקנים.

זבולון אורלב: היה מחזיק את הזקנים כבני ערובה.

זבולון אורלב: הוא אומר 'קיצצו לי, אין לי מה לקצץ, אני חייב לקצץ לזקנים' ואז כל הארץ היה רועשת ורוגשת וכמובן מתפשרים איתו.

יאיר פרג'ון: יש לי הקלטה מוכחת באחד מהרדיו של ירושלים וסביבותיה, שאל אותי הכתב 'אז מה יהיה?

יאיר פרג'ון: תפסיקו את השירותים של פינוי הזבל וכולי וכולי?' וזה הופיע גם בערוץ 1, הוא שאל אותי, 'פחי הזבל נקיים והרחובות נקיים, אז מה אתה רוצה שאני אצלם?

יאיר פרג'ון: לא נותנים לך כסף והכל נקי', אמרתי להם 'גם אם אני אקח הלוואות מהבנק ואני אקח, עד שהמועצה תתמוטט לחלוטין, אני אמשיך לתת שירותים עד השירות האחרון לתושבים האלה'.

יאיר פרג'ון: התושבים לא צריכים לסבול בגלל ליקויי ותכנונים מלכתחילה של מי שתכנן לטפל בהם.

זבולון אורלב: אנחנו לא רוצים שתיקח הלוואות שלא מאושרות.

יאיר פרג'ון: לא, אני אקח הלוואות מאושרות, מותר לי לקחת הלוואות, אני אקח הלוואות עד שהבנקים לא ייתנו לי עוד כסף.

זבולון אורלב: אני לא מציע לך הוצאות שאינן מעוגנות בתקציב.

זבולון אורלב: אנחנו רוצים לפעול במסגרת מתוקנת.

זבולון אורלב: אל תקלקל לי, אתה עכשיו הולך להרוס לי את כל העניין.

יאיר פרג'ון: סליחה, מה שאני רוצה להגיד, המועצה האזורית חוף אשקלון תמשיך לתת את השירותים עד השירות האחרון שצריכים לקבל התושבים היקרים האלה, והם לא צריכים לסבול בגלל התקלה או הארגון הלא נכון של משרדי הממשלה בטיפולם בתושבים המפונים.

יאיר פרג'ון: זו הצהרה שנתתי, היא מוקלטת, ואני נותן אותה גם עכשיו ואפשר לרשום את זה בפרוטוקול.

יאיר פרג'ון: אנחנו לא לוקחים אף אחד בן ערובה, אתה מקשיב לי?

יאיר פרג'ון: אין אצלנו בני ערובה, בסדר?

יאיר פרג'ון: ואל תשתמש בביטוי הזה.

יאיר פרג'ון: ראש המועצה לא תופס אף אחד בן ערובה.

יאיר פרג'ון: אחת.

יאיר פרג'ון: שתיים, אנחנו גובים מהתושבים את הארנונה יותר יקר במטרים מאשר המושבניקים הוותיקים.

יאיר פרג'ון: אצל כל המושבים אנחנו גובים 32 שקלים למטר מרובע, ובקרווילות 35 שקלים, למה?

יאיר פרג'ון: כי כבר נקבע מזמן בצו הארנונה של המועצה שהיישובים הקהילתיים בת אדר וניצן, שבה אני גר, ישלמו 35 שקלים.

יאיר פרג'ון: יצא מצב מוזר שהקרווילות, שנמצאות כאתר מתכלה וצריך להסתיים, התושב נחשב ביישוב ניצן והוא משלם 35 שקלים, ועל זה אני מקבל הערות כל הזמן מהתושבים, ואני אומר שזה צו הארנונה שלי ואני פועל על פי צו הארנונה.

יאיר פרג'ון: ותרשום לך שבשנת 2006 לא שילמו התושבים ארנונה ומישהו לקח אחריות?

יאיר פרג'ון: ב-2007 שילמו בקושי 200,000 שקלים, 2008, גבינו כ-500,000 שקל ארנונה וב-2009 גבינו כ-900,000 שקל ארנונה, שזה מתוך 1,200,000, שזה מגיע ל-75% בקירוב שתושבי ניצן משלמים ארנונה.

יאיר פרג'ון: אנחנו משיתים עליהם דברים מאוד קשים, אני יודע שזה קשה להם, יש הרבה מאוד תושבים שסוברים מנטלית, אידיאולוגית, שהם לא צריכים לשלם ארנונה.

יאיר פרג'ון: 'כל זמן שאני בקרווילה', הם אומרים, 'אני לא צריך לשלם'.

יאיר פרג'ון: אני אומר להם 'אני אעשה איתכם את המלחמה, אבל את הצו שלי אני צריך להפעיל'.

יאיר פרג'ון: אז זה לידיעתך, שאנחנו גובים מהם את הארנונה וזה אחוז גבוה יחסית.

זבולון אורלב: מה האחוז במושבים?

יאיר פרג'ון: 95% במושבים.

יאיר פרג'ון: הנחות בארנונה - היינו בעבר מגיעים, ב-2007-2008, לכחצי מיליון שקל הנחות וירדנו עכשיו ל-150,000 שקל.

יאיר פרג'ון: אנחנו יכולים ללחוץ את המערכת הזאת עד גבול מסוים, ויש תושבים שם שבסיכומו של דבר אלה תושבים שעדיין לא קיבלו את מה שהם צריכים לקבל מהמדינה ונא לזכור את העניין, הם עדיין חיים בקרווילה, כשאמרו להם שתוך שנתיים הם עפים מכפכף לכפכף, ועם זה אני צריך להתמודד.

יאיר פרג'ון: ואני רוצה להגיד פה לאדוני, אני רוצה שתחייבו אותי לעשות רטרואקטיבית החלטת מליאת המועצה.

יאיר פרג'ון: בדקתי בכל המסמכים, מליאת המועצה האזורית חוף אשקלון נוהגת ברגע זה באופן לא חוקי, כי היא לא החליטה לקבל את אתר הקרווילות אצלה באתר, כפו את זה עליה הר כגיגית.

יאיר פרג'ון: בשביל לאשר 10,000 שקל לעמותה, אני צריך להביא את אישור מליאת המועצה ולשכנע את כולם.

יאיר פרג'ון: בשביל לקדם כל מהלך אצלי במועצה, אני חייב להביא את זה למליאת המועצה.

יאיר פרג'ון: מליאת המועצה האזורית ב-05' לא קיבלה אישור, לא דנה בסוגיה, אני מבקש שמישהו יחייב אותי; 'אתה אמרת, ראש המועצה, תחייבו אותי, בפרוטוקול.

יאיר פרג'ון: צריך להביא את זה לאישור המליאה'.

זבולון אורלב: מה עמדתכם, מר ליברמן?

בנצי ליברמן: יש החלטת ממשלה, תסתייע בהחלטה.

יאיר פרג'ון: החלטת ממשלה עוקפת את החלטת הרשות המקומית?

יאיר פרג'ון: היא לא מעל.

בנצי ליברמן: אתה יכול להסתייע בהחלטת ממשלה.

בנצי ליברמן: לא הבנתי את העניין.

יאיר פרג'ון: עניין מנהלי.

יאיר פרג'ון: המועצה האזורית חוף אשקלון---

זבולון אורלב: אתה מוסמך לשים על סדר היום נושאים.

יאיר פרג'ון: אז אני אביא את זה לסדר היום ואם תתקבל החלטה שלא יודע מה, אתם צריכים להכריח אותי.

יאיר פרג'ון: על דעת עצמי אני אלך?

בנצי ליברמן: אני מבין שקודמך בתפקיד, שהוא זה שקיבל את אתר הקרווילות, היה זה שהיה מעורב עם הממשלה באותה עת לגבי המיקום.

בנצי ליברמן: מה הוא עשה עד הסוף, אני---

זבולון אורלב: תודה רבה.

זבולון אורלב: בסיכום אנחנו נבקש ממנהלת תנופה לברר את העניין הזה ולהודיע לנו את עמדתה.

זבולון אורלב: תעשו בירור של העניין הזה, באשר לבקשת ראש המועצה האזורית שתתקבל החלטה המורה למועצה האזורית להכיר ביישוב הזה.

יאיר פרג'ון: אני צריך לעבור תהליך פורמלי---

בנצי ליברמן: אני לא מבין, אני צריך---

זבולון אורלב: מר ליברמן, אני לא רוצה לפתח את זה עכשיו.

זבולון אורלב: הישיבה לא נועדה לזה.

זבולון אורלב: הוא מנצל את המעמד, בצדק, להעלות עוד נושאים.

זבולון אורלב: תדונו בדבר הזה.

זבולון אורלב: לא הכנו שיעורי בית, אתה, כידוע לך, פנית אליי בכתב, ביקשת ממני דיון בסוגיה מאוד ספציפית.

זבולון אורלב: אני מזכיר לך את המכתב שלך אליי מ-17, הנושא הזה לא היה בו.

זבולון אורלב: אנחנו דנו בנושא שאתה ביקשת.

זבולון אורלב: אני לא ערוך כרגע, מבחינת הזמן, לפתוח נושאים נוספים.

זבולון אורלב: אתה רוצה לשים על סדר היום?

זבולון אורלב: אין לי התנגדות.

יאיר פרג'ון: אתה השתמשת בביטוי, יש לך דאגה לתושבים, וזה נכון, גם לי יש דאגה לתושבים.

יאיר פרג'ון: בכל ההתייחסות של ועדת החקירה ובכל ההתייחסות של כל האנשים שמדברים, הם מתייחסים לתושבים ומתעלמים מהעובדה שקיים אורגן שנקרא מועצה אזורית שהוא מטפל בעניין הזה.

יאיר פרג'ון: אם לאורגן הזה אין כח, אז התושבים ייפגעו מהעניין.

יאיר פרג'ון: הדאגה צריכה להיות למועצה האזורית, שתטפל בתושבים ואת ההתייחסות הזאת אני לא שומע כל הזמן.

יאיר פרג'ון: למועצה האזורית, רבותיי, יש גבול של יכולת משיכה.

אורי אריאל: בשביל זה זומן הדיון על ידי יושב ראש הוועדה, ואתה הנציג הראשי פה.

אורי אריאל: כל הדיון הוא לכבוד זה בדיוק.

זבולון אורלב: אדוני, אתה פנית אליי, כל הדיון הוא בעקבות פנייה שלך.

יאיר פרג'ון: כן, אבל מה שרציתי להגיד, שהדאגה היא לתושבים וזה נכון שהדאגה היא לתושבים, אבל יש מועצה אזורית.

יאיר פרג'ון: אם המועצה האזורית מ-06' ועד היום גוררת 4.8 מיליון שקל גירעון, הכל בגין האתר הזה, זה המועצה, זה לא התושבים.

יאיר פרג'ון: התושבים מקבלים את הטיפול.

זבולון אורלב: ידידי, על פי מה שסוכם כאן, המועצה האזורית תגיש עד יום ראשון.

זבולון אורלב: תגיש שם את כל הדברים שאתה חושב שצריכים לכלול אותם, תקיימו דיון מקצועי, והדלת שלנו פתוחה.

יאיר פרג'ון: וחוץ מזה, אני מברך על הדיון והיה מאוד חשוב שקיימתם אותו מהר.

יאיר פרג'ון: מה שאני רוצה להגיד לפרוטוקול, אני מברך מאוד על הדיון הזה שנעשה מהר ועניינית וכל דיון כזה הוא עוד שלב של טיפול באתר הזה שנקרא מפונים, עד תום.

זבולון אורלב: חברים, אנחנו, כידוע, סיכמנו.

זבולון אורלב: אני לא רוצה לחזור על כל הסיכום.

זבולון אורלב: סיכמנו מה הן הפעולות ומה לוח הזמנים לביצוע הפעולות האלה.

זבולון אורלב: יש לי אמון גם במשרד האוצר וגם כמובן במנהלת תנופה וגם במועצה האזורית, שכל אחד ימלא את חלקו, כדי שהנושא הזה יירד מסדר היום שלנו.

זבולון אורלב: תודה רבה, הישיבה נעולה.